બદરી ભગવાનના ગામે (બદરીનાથ)માં તો એનાથીયે ખરાબ હાલત છે. ઠેર-ઠેર ચાઇનીઝ ફૂડની લારીઓ અને રેસ્ટોરાંમાં ઢોસા મળતા થઈ ગયા છે. એક ગ્રાહકે એક હોટેલમાં ઢોસો મગાવ્યો. ઢોસો એકદમ જાડો અને રબર જેવો. કસ્ટમરે તરત ફરિયાદ કરી. એક તો ૧૦૦ રૂપિયા લે છે અને આવો ઢોસો આપે છે? ૨૦૦ રૂપિયા લે પણ સારો ઢોસો આપ. હવે તે જીભના ચટાકાને સર્વસ્વ માનનારને કોણ સમજાવે કે આ ઠંડા પ્રદેશમાં ઢોસાના ખીરામાં આથો જ ન આવે તો ૨૦૦ નહીં ૫૦૦ રૂપિયામાં પણ ખાવાલાયક ઢોસો ન મળી શકે. ખેર, છતાંય રસનાની લોલુપતાએ આ વિસ્તારમાં ઠેર-ઠેર તૈયાર નાસ્તા, વેફરનાં પૅકેટ પહોંચાડી દીધાં છે અને જાત્રા કરવા આવનાર શોખીનોને દારૂ અને નૉન-વેજ ડિશની સવલત પણ મળી રહે છે. આ ઉપરાંત મંદિરમાં લાંબી લાઇનો ખાળવા પહેલાંથી પૈસા આપી એજન્ટ થૂ બુક કરાવવામાં આવતી ટિકિટ, લાંબી વાહનોની કતારમાં પૈસાના બળે છેક મંદિરના પ્રાંગણ સુધી પહોંચતી પ્રાઇવેટ ગાડીઓ, રૂપિયા ખર્ચી મળતી કોઈ પણ સર્વિસ જેવાં પરિબળોએ ર્તીથયાત્રાનું પ્રયોજન જ બદલી નાખ્યું છે.